Norsk artist har millioner av lyttere i Brasil og USA
Den norske artisten Slowboy, er ukjent for de fleste i hjemlandet. På Spotify har han vanvittige 500 millioner streams.  22-åringen William Rød fra Rælingen har i løpet av et år vært på Spotify sin viral-liste i over 50 land. – Det er surrealistisk. Alt har gått så fort, sier han. Størst er han i Brasil, USA og India. I Norge kan han likevel gå på gaten uten at noen snur seg. – Jeg tror ikke så mange har fått det med seg her hjemme. Det var en Uber-sjåfør i London som hadde hørt musikken min da. Det var gøy, sier han. Selv om Rød har drevet med musikk store deler av livet, var det for et år siden at han virkelig slo gjennom.  Oppskriften på det internasjonale gjennombruddet, var å utvikle en ny sjanger. – Jeg ble inspirert av Phonk-sjangeren på TikTok, og så foreslo manageren min å kombinere sjangeren med Brazilian Funk.  Den første låten i prosjektet, «Brazilian Phonk Mano», ble laget på 30 minutter og har i dag over 100 millioner streams. Oppfølgeren «Life in Rio» forventes å bikke den samme kneika de neste ukene. Rød møtte manageren Aidan Fernandes Po for seks år siden på plattformen Discord.  Fernandes som bor i London, tror suksessen er en blanding av strategiske valg og talent.  – Jeg visste at han kom til å bli noe stort, selv da vi ble venner som 16 åringer, sier han. Da de satset i 2023 sier han de hadde et mål om å oppnå én million månedlige lyttere på Spotify, nå er tallet nærmere syv.   I januar slapp han låt med en av Finlands største artister, ALMA. Rød har studert musikkproduksjon i Oslo, men sier han hadde null prosent oppmøte siste semester. Nå jobber han kun med å lage musikk. – Til nå har jeg laget låtene i leiligheten i Oslo, men det blir mer produksjon og spillejobber i utlandet fremover, sier han.  I fjor spilte han på ADE i Nederland, som har en halv million festivaldeltagere.  Fernandes kaller Slowboy en av de største artistene i Norge akkurat nå og håper flere nordmenn vil oppdage artisten.
Norske William Rød (22), har fått en halv milliard streams på Spotify med artistnavnet «Slowboy» Slowboy er størst i Brasil, USA og India, men er fortsatt ukjent i Norge Skapte internasjonalt gjennombrudd med sjangeren "Brazilian Phonk" Låten "Brazilian Phonk Mano" ble laget på 30 minutter og har 100 millioner streams Jobber nå fulltid med musikk og har syv millioner månedlige lyttere på Spotify